מרץ 2020

**הבהרות מאת הממונה על התחרות על רקע ההתמודדות עם נגיף הקורונה בישראל**

ההתמודדות עם נגיף הקורונה בישראל מציבה את המשק הישראלי בפני איומים ואתגרים בלתי צפויים. בתוך כך המאמץ למנוע את התפשטות המחלה ולהבטיח את בריאות הציבור גובה מחירים כלכליים מבעלי עסקים ומחייב אותם להתמודד עם ההשלכות של המגבלות המוטלות על המשק.

על רקע קשיים כלכליים ושינויים לא צפויים שעוברים ענפים במשק וכן על רקע פניות שונות שהתקבלו ברשות התחרות, הממונה על התחרות (להלן **הממונה**) רואה לנכון להבהיר מספר נושאים הנוגעים לאופן פעולתם של עסקים במשק ושמירה על הצרכנים בו.

1. **שיתופי פעולה בין גופים עסקיים**
2. כללי ההגבלים העסקיים (פטור סוג למיזמים משותפים) התשס"ו- 2006 (להלן **פטור הסוג**) נועדו לייצר את המסגרת החוקית שתאפשר שיתופי פעולה בין גופים עסקיים אשר לא צפויה להיות להם השפעה שלילית על התחרות.
3. ככל שההסדר עומד בכללים המפורטים בפטור הסוג, הצדדים רשאים להתקשר בהסדר וזאת מבלי לפנות לצורך קבלת היתר או פטור מאת הממונה או גורם אחר.
4. בתקופות של משבר או חירום גופים עסקיים עלולים להיקלע למצוקה. המצוקה עשויה להתבטא בירידה משמעותית בכושר הייצור מפאת העובדה שעובדים רבים אינם מופיעים למקום העבודה, ירידה משמעותית בצריכה, מחסור בסחורות. כמו כן ישנם קשיים הנובעים מעצם קיומו של מצב החירום בין אם נוכח דרישות חריגות המוטלות על הגוף העסקי באותה תקופה ובין בעקבות שינוי אחר במהלך העסקים הרגיל הנוגע לעסק עצמו, ללקוחותיו, לספקיו או למשק בכללותו. מצבי חירום עלולים להקשות על המשך שגרת ניהול העסקים בהיבטים נוספים.
5. כאשר חלות נסיבות מיוחדות אלו, בהן לגוף עסקי אין יכולת לפעול באופן סדיר, שיתוף פעולה בין גופים עסקיים לא רק שאינו בהכרח מגביל את התחרות הוא עשוי להבטיח את המשך קיומה של תחרות אפקטיבית בטווח הארוך.
6. בעקבות ההתמודדות עם נגיף הקורונה, המשק הישראלי נמצא תחת נסיבות חריגות ובלתי צפויות שהשלכתן ביחס לחלק מהגופים העסקיים במשק היא השבתת פעילות או ירידה חדה וזמנית בכושר הייצור שלהם או בפעילות שלהם.
7. הממונה רואה לנכון להבהיר כי התקשרויות שנועדו להבטיח המשך פעילותם התקינה של גופים עסקיים המושפעים מאיום נגיף הקורונה ניתן לקיים במסגרת הוראותיו של פטור הסוג. על מנת לאפשר שיתוף פעולה בין מתחרים במסגרת פטור הסוג, על העסקים לוודא שתנאי פטור הסוג מתקיימים. יחד עם זאת, ברי שבעת חירום ירבו המקרים העשויים להצדיק שיתופי פעולה כאמור.
8. עוד מבקשת הממונה להבהיר, כי שיתופי פעולה, גם אם הם שיתופי פעולה בין מתחרים, אשר נדרשים על מנת לאפשר לעסקים להתמודד עם המצוקה שנובעת מההתמודדות עם משבר הקורונה, לא ייחשבו כשיתופי פעולה שנועדו להפחית את התחרות ולמנוע אותה ולא ייפסלו בשל כך בלבד, בכפוף לעמידתם בכל יתר תנאי פטור הסוג.
9. **קידום הליכים לקראת עסקאות מיזוג**
10. פרק המיזוגים בחוק התחרות הכלכלית, התשמ"ח-1988 (להלן **חוק התחרות**) אוסר על חברות מתמזגות שנדרשות לאישור הממונה לבצע כל פעולה אשר עולה כדי ביצוע של עסקת המיזוג בטרם תתקבל הסכמת הממונה למיזוג (ראו סעיף 19 לחוק התחרות).
11. בעתות חירום, ובייחוד נוכח הנסיבות הייחודיות בהן מצוי המשק בישראל בימים אלו, תקופת הביניים שבין הגעה להסכמה למיזוג לבין קבלת אישור הממונה לבצע את המיזוג עשויה להיות רגישה במיוחד עבור עסקים. עצם תקופת ההמתנה עשויה לגרום לעסקים המבקשים להתמזג נזק בלתי הפיך.
12. לפיכך, רשות התחרות תאפשר לצדדים שהגישו הודעת מיזוג, או שבכוונתם להגיש הודעת מיזוג, לפנות אליה במטרה למצוא פתרונות בתקופת הביניים, ככל שניתן, לקשיים שעשויים להתעורר כתוצאה מן המצב החריג בו מצוי המשק, וזאת עד לקבלת החלטת הממונה.
13. **דחיית המועד האחרון להעברת דיווח שנתי לרשות התחרות לפי חוק המזון**
14. חוק קידום התחרות בענף המזון, תשע"ד-2014 (להלן **חוק המזון**) ותקנות קידום התחרות בענף המזון (דיווח של ספקים גדולים ושל קמעונאים גדולים), תשע"ד-2014 (להלן **תקנות הדיווח**) קובעים כי על ספק גדול וקמעונאי גדול, כהגדרתם בחוק המזון, לדווח לממונה, אחת לשנה, את המידע המפורט בחוק המזון ובתקנות הדיווח (להלן **הדיווח השנתי**).

בהתאם לתקנות הדיווח יש להעביר את הדיווח השנתי **עד ליום 31 במרס**, כל שנה.

1. נוכח הנסיבות החריגות והבלתי צפויות שמביא עימו משבר הקורונה בישראל ובעולם, הממונה תאפשר להגיש את הדיווח השנתי **עד ליום 30 באפריל 2020**.
2. **הנורמות החלות מכוח חוק התחרות עומדות בעינן**
3. לצד החששות וחוסר הוודאות העסקי שבו מצוי המשק מתוקף איום נגיף הקורונה, יש לזכור כי תקופת משבר אינה קשה רק לעסקים אלא גם לצרכנים, הנדרשים להתמודד עם חוסר וודאות ויציאה מהרגלי שיגרה. לפיכך, זוהי גם העת להקפיד ביתר שאת שלא לפגוע בצרכנים, קל וחומר להימנע מניצול המצב שנוצר לצורך פגיעה בהם.
4. על רקע האמור רואה הממונה לנכון להבהיר כי הנורמות החלות מכוח חוק התחרות שרירות אף בימים אלה. הממונה בוחנת את ההתפתחויות במשק ולא תהסס לנקוט צעדים כנגד שיתופי פעולה ופעולות חד צדדיות של גופים עסקיים, אשר ינצלו את מצב החירום שנוצר ויתנהגו באופן שעלול לפגוע בתחרות ובציבור.